32006R1756
L 332/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1756/2006 НА СЪВЕТА
от 28 ноември 2006 година
за изменение на Регламент (ЕО) № 2667/2000 относно Европейската агенция за възстановяване
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 181а, параграф 2, първо изречение от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
Помощта на Общността, предвидена в Регламент (ЕО) № 2666/2000 на Съвета от 5 декември 2000 г. относно помощта за Албания, Босна и Херцеговина, Хърватия, Съюзна република Югославия и Бивша югославка република Македония, за отмяна на Регламент (ЕО) № 1628/96 и за изменение на Регламенти (ЕИО) № 3906/89 и (ЕИО) № 1360/90 и Решения 97/256/ЕО и 1999/311/ЕО (2), (програма CARDS) се прилага в Сърбия и Черна гора, включително Косово, както е определено с Резолюция 1244 на Съвета за сигурност на Организацията на обединените нации от 10 юни 1999 г., и в Бивша югославка република Македония от Европейската агенция за възстановяване, създадена с Регламент (ЕО) № 2667/2000 на Съвета (3).
(2)
Регламент (ЕО) № 2667/2000 се прилага до 31 декември 2006 г.
(3)
Регламент (ЕО) № 2667/2000 предвижда доклад от Комисията за Съвета относно бъдещето на мандата на Европейската агенция за възстановяване.
(4)
Комисията представи упоменатия доклад на Съвета и на Европейския парламент за сведение на 23 декември 2005 г.
(5)
В този доклад Комисията предлага да се прекрати дейността на Европейската агенция за възстановяване, но въпреки това да се удължи нейното съществуване с две години, до 31 декември 2008 г., със сегашния мандат и статут, така че постепенно да довърши нейните дейности по програма CARDS.
(6)
Регламент (ЕО) № 2667/2000 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
В член 16 от Регламент (ЕО) № 2667/2000 датата „31 декември 2006 г.“ се заменя с „31 декември 2008 г.“.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 ноември 2006 година.